Gautrein-werkers begin binnekort staakArgieffoto: Verskaf Die United National Transport Union (Untu) het aangedui dat Gautrein-werkers vir die eerste keer oor lone gaan staak. Untu het in ŉ verklaring gesê die vakbond gaan Dinsdag ŉ 48-uur-kennisgewing stuur aan Bombela, die maatskappy wat die Gautrein bedryf, om hulle in te lig dat Untu-lede aan ŉ beskermde staking gaan deelneem. Steve Harris, algemene sekretaris van Untu, het gesê dié stap volg nadat die meerderheid lede wat vir die Gautrein werk tydens ŉ massavergadering Maandag by die Midrand-stasie ten gunste van die staking gestem het. “Die vergadering is gehou om ŉ mandaat van Untu-lede te verkry nadat die Kommissie vir Versoening, Bemiddeling en Arbitrasie (KVBA) ŉ stakingsertifikaat aan die vakbond uitgereik het aangesien loononderhandelinge verlede week ŉ dooiepunt bereik het,” het Harris gesê. Volgens Harris bied Bombela vir Untu-lede ŉ 8,5%-salarisverhoging en wil die instelling nie werkers ŉ aansporingsbonus betaal nie. Untu het gesê sy eise is gegrond op “die huidige wêreldwye ekonomiese resessie wat ŉ verwoestende uitwerking op die daaglikse lewe” van sy lede het. Die eise sluit in ŉ basiese salarisverhoging van 10%, ŉ huistoelaag van R1 600, ŉ vervoertoelaag van R800, ŉ verhoging in aandskoftoelaag, ŉ hoër mediesefonds-bydrae en R20 000-aansporingsbonusse vir alle werkers. “Untu wil graag vooraf om verskoning vra aan pendelaars wat deur die staking geraak gaan word. Untu-lede het geen ander keuse as om aan ŉ beskermde staking deel te neem nie. Dit is Untu se laaste uitweg, in ooreenstemming met die Grondwet en Arbeidswet, om hul werkgewer te dwing om op hul eise ag te slaan,” het Harris bygevoeg. Die staking sal Maandag begin.